钦定古今图书集成/理学汇编/学行典/第241卷 > 余学夔
## 钦定古今图书集成/理学汇编/学行典/第241卷 > 余学夔

按《松江府志》：“余学夔，台州人。方正学孝孺被收时，宁
海尉魏泽匿其幼子德宗。学夔微闻之，变形佯狂，乞
食于市。一日，迎泽于城隅，作狂歌曰：‘当年豫让岂纯
臣，犹肯吞炭并漆身。堪笑今来执政者，叩头新主乞
恩纶。不惭周粟可偷身，首阳节义如飘萍。向日都俞
今反目，区区尚愿效程婴’。泽默会之，叱曰：‘扶颠子出’”
城去，两日后复遇在市，仍作狂歌。泽乃密致书，将孝
孺文稿并德宗尽托之。学夔，逃赴海岛弥月。及松江
青村学，治缯网，易米日给。潜入城访进士俞允。允以
孝孺门人，家居不仕，三叩乃得见。呈泽手启大惊，遂
逆德宗于家。长史任勉以金遗学夔，不受，意欲他徙。
勉出《试录》示之，知亦孝孺门人也，始安然绝迹城市，
终不诣任氏。德宗后冒姓余，而学夔亦有子孙，世居
白沙里